## La Generalitat facilita el transport gratuït de metro i tramvia als 35.000 participants en la Marató València Trinidad Alfonso Zurich

*** Metrovalencia reforçarà el diumenge 7 de desembre el servici per a facilitar la participació a corredors i aficionats
* Els corredors i els 2.000 voluntaris tindran un títol de quatre viatges de validesa del 5 al 8 de desembre per a circular per tota la xarxa de Metrovalencia**

La Generalitat facilita el transport gratuït de corredors i voluntaris de la Marató de València Trinidad Alfonso Zurich, que se celebra el diumenge 7 de desembre. Els 35.000 atletes i 2.000 voluntaris de la carrera rebran un títol de quatre viatges amb validesa del 5 al 8 de desembre per a circular per tota la xarxa de Metrovalencia.

Ferrocarrils de la Generalitat Valenciana (FGV) i la Societat Esportiva Correcaminos, organitzadora de la prova, tornen a col·laborar amb este dispositiu especial que, en esta edició, recupera la normalitat i incrementa la seua oferta, ja que en 2024, amb motiu de la dana, únicament es va poder prestar servici en les línies de tramvia.

A més, el dia de la prova el servici de metro i tramvia es reforça per a facilitar l’accés de corredors i aficionats. En esta edició, tant en les línies de metro com en les de tramvia, Metrovalencia ha previst servicis especials des de primera hora del 7 de desembre, avançant l’inici del servici.

Metrovalencia també ha programat circulacions addicionals a Fira València els dies 4, 5 i 6 de desembre, a on se celebra l’Expo 42K en Fira València, el certamen de la Marató en el qual s’entrega el dorsal i la bossa de la carrera amb el títol de transport de Metrovalencia.

**Dispositiu especial de metro i tramvia**

El diumenge 7 de desembre els trens i tramvies començaran a circular al voltant de les 06:00 hores, per a facilitar el desplaçament de participants i públic a l’eixida, prevista a les 08:15 hores en el pont de Montolivet.

Com a part d’este dispositiu, la línia 10 (Alacant-Natzaret) tindrà diferents freqüències segons la franja horària, atés que la rotonda de Germans Maristes amb Institut Obrer de València, per la qual transita esta línia, estarà tallada fins a les 10:00 hores, en ocupar-la els corredors que eixiran de manera escalonada.

D’esta manera, prestarà servici entre les estacions d’Alacant i Amado Granell-Montolivet, des de les 6 hores, amb freqüències de 10 minuts fins a les 06:30 hores, i de 5, de 06:30 a 09:00 hores. Entre les 09:00 i les 10:50 hores s’alternen freqüències de 5 i de 10 minuts.

A partir de les 10:50 hores i fins a les 16:30 hores, tornen les freqüències de 5 minuts, però ja entre Alacant i Ciutat de la Justícia per a facilitar la volta de la carrera. En esta línia es creen un total de 84 tramvies addicionals.

Pel que fa a la línia 4, el pas de la marató obligarà a tallar la circulació des de les 08:15 hores fins a les 11:15 hores entre Pont de Fusta-Doctor Lluch, per la qual cosa només se circularà entre Mas del Rosari-Vicent Andrés Estellés i Pont de Fusta.

En la línia 8 no es començarà a circular fins a les 12:25 hores, moment en què es restablirà el servici complet en totes les línies.

Per la seua part, el metro també sumarà servicis especials als trens habituals d’un diumenge, a fi de facilitar els desplaçaments eixe matí des de les 06:00 hores i l’enllaç amb la línia 10.

El primer tren a Aeroport partirà a les 05:50 hores i des d’Aeroport a Rafelbunyol a les 06:28 hores. En les línies 5 i 7 es fan 26 trens addicionals des de les 05:40 hores, la qual cosa implica mantindre freqüències de 20 minuts, des de les 06:00 hores en tots els trams.

Totes les persones que vullguen ampliar la informació d’horaris i freqüències d’este servici poden cridar al telèfon 900 46 10 46 d’Atenció al Client de Metrovalencia. Esta informació també està disponible en la pàgina web www.metrovalencia.es i en l’app oficial.

Fecha: 04/12/2025